EIA คาดการผลิตน้ำมันในสหรัฐพุ่งสูงสุดเป็นประวัติการณ์ในปี 61
EIA คาดการผลิตน้ำมันในสหรัฐพุ่งสูงสุดเป็นประวัติการณ์ในปี 61
12 เม.ย. 2560

สำนักงานสารสนเทศด้านพลังงานสหรัฐ (EIA) คาดการณ์ว่า การผลิตน้ำมันในสหรัฐปี 2561 จะพุ่งแตะ 9.9 ล้านบาร์เรล/วัน ซึ่งเพิ่ม 1.8% จากตัวเลขประมาณการในเดือนมี.ค. และทำสถิติสูงสุดเป็นประวัติการณ์นับตั้งแต่ EIA รวบรวมข้อมูลเมื่อปี 2402
การเปิดเผยของ EIA มีขึ้นในขณะที่สหรัฐเดินหน้าผลิตน้ำมันจากชั้นหินดินดานอย่างต่อเนื่อง ซึ่งอาจจะเป็นปัจจัยสำคัญที่ทำให้การผลิตในประเทศเพิ่มขึ้น
นายฮาเวิร์ด เกรนสเปตช์ รักษาการผู้บริหารของ EIA กล่าวว่า คาดว่าการผลิตน้ำมันของสหรัฐจะเพิ่มขึ้นในระยะ 2 ปีข้างหน้า โดยกำลังผลิตในปี 2561 จะสูงกว่า 9.6 ล้านบาร์เรล/วัน ซึ่งเป็นสถิติในเกิดขึ้นในปี 2513
ก่อนหน้านี้ เบเกอร์ ฮิวจ์ ซึ่งเป็นผู้ให้บริการขุดเจาะบ่อน้ำมันสหรัฐ เปิดเผยว่า แท่นขุดเจาะน้ำมันที่มีการใช้งานในสหรัฐในสัปดาห์ที่แล้ว มีจำนวนเพิ่มขึ้น 10 แท่น สู่ระดับ 672 แท่น และเป็นการเพิ่มขึ้นเป็นสัปดาห์ที่ 12 ติดต่อกัน